**ELŐTERJESZTÉS**

**Szombathely Megyei Jogú Város Közgyűlésének 2019. április havi rendes ülésére**

**Javaslat a Savaria Megyei Hatókörű Városi Múzeum NKA pályázatokon való részvételével kapcsolatos döntés meghozatalára**

A Savaria Megyei Hatókörű Városi Múzeum (a továbbiakban: Múzeum) az alábbi két pályázatot kívánja benyújtani a Nemzeti Kulturális Alap Örökségvédelmi Kollégiuma által kiírt, a kulturális örökségvédelmi célok megvalósítása tárgyában.

**I.**

**A Szombathelyi Képtár alatti terület kiegészítő-hitelesítő ásatása és az Iseum romkert bővítése**

A Szombathelyi Képtár alatt három, történetileg-régészetileg kiemelt jelentőségű objektum helyezkedik el (itt halad át a Borostyánkő út, itt fekszik az Isis szentélykörzet részeként ismert Jupiter Dolichenus szentély, valamint a Borostyánút mellékutcája mellett egy különleges építmény, egy római gabonaraktár). A pályázat célja a területen folytatandó pótlólagos kutatás elvégzése, amelynek eredményeképpen a feltárt utcarészlet (az épületmaradványok konzerválását és a park rendezését követően) az Iseum területéhez csatolva kerülne bemutatásra, ezzel mintegy gazdagítva a Képtár, az Iseum és egyúttal a város kulturális kínálatát. A feltáró munka és időleges visszatemetés a Képtár felújítását megelőzendően végezendő, a bemutatóhely kialakítása, a tereprendezés, füvesítés és védőkorlát elemeinek elhelyezése a homlokzat-felújítást követően alakítható ki.

**A 2,5 millió forint összegű pályázat 30% kötelező önrészt (750 ezer forint) igényel.**

**A megvalósítási időtartama: 2019. április 1.- 2020. december 31.**

**II.**

**A Járdányi Paulovics István Romkert falfestményeinek és mozaikpadlójának állagmegóvása**

A Romkert egyik kiemelt jelentőségű római kori épített emléke az egykori helytartói palotához tartozó oktogonális épület, amelynek állapota folyamatosan romlik. A külső homlokzaton lévő eredeti vakolat részben levált, a rajta lévő egykori színpompás falfestmények a környezeti hatás miatt kifakultak, látványosan pusztulnak. A belső térben lévő mozaikpadló a vizesedés miatt károsodik.

Állagmegóvása elengedhetetlenül szükséges, mert beavatkozás hiányában teljesen megsemmisül.

**A 8 millió forint összegű pályázat 10% kötelező önrészt (800 ezer forint) igényel.**

**A megvalósítás időtartama: 2019. április 1. – 2020. december 31.**

Tekintettel a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 42. § (2) bekezdésében foglaltakra, amely szerint a múzeum feladata - mások mellett - az állományvédelem, a hozzáférhetővé tétel, a tudományos feldolgozás és publikálás, a Múzeum igyekszik minden olyan pályázati lehetőséget megragadni, amely hozzájárul az alapfeladata ellátásához.

A Múzeum költségvetésében nem áll rendelkezésre a projektekhez szükséges önerő, ezért kéri a Tisztelt Közgyűlés összesen 1.550.000,- Ft összegű támogatását a szóban forgó két pályázathoz, amely megvalósulása az állagmegóváson túl egyúttal növeli a város római kori emlékeinek turisztikai vonzerejét is.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2019. április „ ”

**/: Dr. Puskás Tivadar :/**

**HATÁROZATI JAVASLAT**

**…../2019. (………) Kgy. számú határozat**

* + - 1. Szombathely Megyei Jogú Város Közgyűlése a „Javaslat a Savaria Megyei Hatókörű Városi Múzeum NKA pályázatokon való részvételével kapcsolatos döntés meghozatalára” című előterjesztést megtárgyalta, és jóváhagyja a Savaria Megyei Hatókörű Városi Múzeum részvételét a Nemzeti Kulturális Alap Örökségvédelmi Kollégiumnak a kulturális örökségvédelmi célok megvalósítása tárgyában kiírt pályázatán.

Sikeres pályázat esetén - azzal a feltétellel, hogy az intézményi költségvetésből az önrész nem finanszírozható - az Önkormányzat biztosítja az intézmény 2019. évi költségvetésében a benyújtandó két pályázathoz szükséges önrészt az alábbiak szerint:

* „A Szombathelyi Képtár alatti terület kiegészítő-hitelesítő

ásatása és az Iseum romkert bővítése” c. projekthez: 750.000,- Ft

* „A Járdányi Paulovics István Romkert falfestményeinek és

mozaikpadlójának állagmegóvása” c. projekthez: 800.000,- Ft

összesen: 1. 550.000,- Ft

* + - 1. A Közgyűlés felkéri a polgármestert, gondoskodjon arról, hogy sikeres pályázat esetén kerüljön többlettámogatásként pályázati önrész, valamint az elnyert támogatás összege a szervezet adott 2019. évi költségvetésébe.

**Felelős:** Dr. Puskás Tivadar polgármester

Koczka Tibor alpolgármester

Dr. Károlyi Ákos jegyző

(A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője,

Csapláros Andrea, a Savaria Megyei Hatókörű Városi Múzeum igazgatója,

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezet igazgatója)

**Határidő:** a költségvetési rendelet soron következő módosítása (1. pont vonatkozásában)

sikeres pályázat esetén azonnal (2. pont vonatkozásában)